b'\n_START_ARTICLE_\nForsknings- og kompetansenettverk for IT i utdanning\n_START_PARAGRAPH_\nForsknings- og kompetansenettverk for IT i utdanning (ITU) var en nasjonal FoU-enhet innen feltet IKT og utdanning. Fra 1. januar 2010 inngikk ITU som en del av det Nasjonalt senter for IKT i utdanningen, sammen med Uninett ABC og Utdanning.no. ITU bedrev forskning og utredning om utdanningspolitikk og IKT. ITU fokuserte p\xc3\xa5 den kunnskapsbygging om digital dannelse og digital kompetanse.\n_START_SECTION_\nBakgrunn\n_START_PARAGRAPH_\nITU ble opprettet i 1997, som et sentralt prosjekt i handlingsplanen IT i norsk utdanning 1996-1999. Universitetet i Oslo vant en konkurranse utlyst av Kirke-, utdannings- og forskningsdepartementet om \xc3\xa5 opprette et nasjonalt forskningsnettverk.  I 2000 ble ITU videref\xc3\xb8rt i en ny fire\xc3\xa5rsperiode under handlingsplanen IKT i norsk utdanning. Plan for 2000-2003. 1. januar 2004 ble ITU etablert som en permanent nasjonal fagenhet ved Det utdanningsvitenskapelige fakultet ved Universitetet i Oslo, og fikk et nytt mandat for fire \xc3\xa5r, knyttet til Program for digital kompetanse 2004\xe2\x80\x932008.'